八月晦試院中作
作者：陳造
朝代：宋

paragraphs: 官居課程地，生有文字癖。
誠知蟁負山，詎得辭此檄。
嘉禾古多士，孰者非巨擘。
老眼不待封，舊苦眩花隔。
勿云石賈玉，箴失眸亦得。
捧心若爲妍，竊鈇徒自匿。
陸海貪窮搜，奇寶多偶獲。
巧常昏金注，勇或便大敵。
清醳聆鄒琴，款識辨周鬲。
頗收半段槍，遐念連城璧。
渠應悔羔袖，吾敢厭鷄肋。
撫囊搴利穎，體國免素食。
明朝羅客拜，定自百夫特。
俗無拋磚惡，歸舟緩張席。